Carl Schiøtz

Carl Schiøtz (1877–1938) var en norsk lege, kjent for å ha satt sammen Oslofrokosten som ble innført omkring 1930.Carl Schiøtz i Norsk biografisk leksikon.

Schiøtz ble født i Hamar som sønn av bankmann Jonas Schanche Kielland Schiøtz (1841–1901) og hans kone Hanna Minda Constance Øvergaard. Han var bror til Johannes Henrik Schiøtz. Han ble i 1906 gift med distriktlegens datter Borghild Hannestad (1882–1952).

Etter examen artium 1896 fra Hamar katedralskole ble han cand.med. i 1904 og jobbet litt rundt omkring, før han fra 1907 til 1914 var fast kommunelege i Nes på Ringsaker.  Etter å fra 1913 ha studert strumaen i mjøsbygdene flyttet han atter til Kristiania for å virke ved Rikshospitalet som reservelege, universitetsstipendiat og som skolelege, fra 1918 endog sunnhetsinspektør, det året han mottok en dr.med. for avhandlingen En undersøkelse av 10 000 norske skolebarn, særlig med hensyn til vekstforhold. Fra 1931 var han professor i hygiene og bakteriologi.

Han var i 1916 blitt landets første bedriftslege (ved Freia Chocoladefabrik). Han var også redaktør for Tidsskrift for Den norske lægeforening fra 1929, samt redaktør for Sundhetsbladet fra 1927 til 1934 og for Liv og Sundhet fra 1934. Fra 1935 var han innvalgt i Det Norske Videnskaps-Akademi. Ellers ble han ridder av Dannebrogordenen og den svenske Nordstjärneorden og kommandør av Finlands Vita Ros Orden.

Han fikk tuberkulose og døde i 1938.

 Utgivelser 
Se digitaliserte bøker hos Nasjonalbiblioteket
 Helserøkt Lærebok i hygiene''

 Referanser 

Kategori:Norske leger
Kategori:Norske medisinprofessorer
Kategori:Professorer ved Universitetet i Oslo
Kategori:Alumni fra Universitetet i Oslo
Kategori:Personer fra Hamar kommune
Kategori:Medlemmer av Det Norske Videnskaps-Akademi
Kategori:Norske redaktører
Kategori:Riddere av Dannebrogordenen‎
Kategori:Nordstjerneordenen
Kategori:Finlands hvite roses orden
Kategori:Alumni fra Hamar katedralskole